《周宰赏莲席上》
宋代·萧立之

急风吹月月魄堕，幻作玉莲三百个。水花亭上晓光寒，主人捧觞客满座。

周郎朗朗屋百间，读书下帘春昼闲。坐中仙人左元放，寒冰结佩玉刻环。

位高金多责山重，万里风烟摇醉梦。何如野水酌花阴，疾雷到天色不动。

安得太华十丈花，乘风夜至玉仙家。老农有种来入土，鞭起卧龙天下雨。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。